《次韵李伯纪舍人食了斋所寄石芝有感》
宋代·陈渊

石芝附石元无根，有名不载农黄文。绛囊远致自东海，谪仙为向诗中论。

谈馀得味仍遭苦，未辨终甘莫轻吐。此言要自显真心，不比繁辞较钟乳。

太丘晚交谁独深，梁溪心如百鍊金。只应异代友元礼，许国有盟今更寻。

双鱼万里将芹子，妙意难名聊寄耳。馀甘橄榄正须渠，它日忠信今悟矣。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。